P. Minárik, poslanec: (2010-02-10):
Posledne keď som to tak ako predkladateľ spomínal minulý týždeň, predkladal, som na vás pomerne emotívne apeloval, aby ste zvážili, ako budete v tomto prípade hlasovať, a to už aj preto, že som dopodrobna vysvetľoval, akým spôsobom sa kasíno v rekreačnom komplexe do nášho právneho poriadku dostalo. Tento spôsob bol doslovne pokútny. A ja dodnes verím, že vtedy ste boli zavedení a že máte právo na opravu. Preto som to podával. A myslím, že práve preto to podáva aj súčasný predkladateľ, pretože nebolo by dobré, aby na vás ostalo niečo, s čím nesúhlasíte. Ale ak s tým nesúhlasíte, musíte to vedieť aj artikulovať. A nakoniec vy ako poslanci sa vyjadríte hlasovaním. Verím, že to nechcete už aj preto, že keď som predkladal iné novely, ktoré obmedzovali hazard, a vtedy sme ešte nemali takúto právnu úpravu o takom hazarde, aký by sem mal priniesť Harrah‘s Entertainment, ste nikdy nehlasovali za to, aby hazard bol v takom rozsahu, v akom je dnes. Ako opozičnému poslancovi ste mi hlasy nedávali, ale vždy ste sa zdržiavali hlasovania. To bol jasný pokyn pre ministerstvo, aby robilo reštrikcie. Ministerstvo pripravilo návrh, ktorý cez poslancov veľmi pokútnym spôsobom prepašovalo do zákona o hazardných hrách a ktorý situáciu výrazne zhoršil. To išlo proti vášmu prianiu. Myslím si to aj preto, že v tých diskusiách, snáď okrem kolegu Haleckého, nikto hazard neobhajoval. Dokonca po roku 2007 som mal veľa príspevkov aj zo strany poslancov súčasnej koalície, ktorí diskutovali v zmysle, hazard treba potlačiť. Preto máte prakticky poslednú šancu, aby ste to svoje pochybenie z novembra napravili. Minulý týždeň som bol asi veľmi emotívny v apelácii na toto hlasovanie. A po hlasovaní som bol obviňovaný, že som hrubo napadol kolegyňu Muškovú za to, ako sa vraj pomýlila. Cítim potrebu to vysvetliť, zdôrazňujem, vysvetliť, nie ospravedlňovať sa za to. Áno, možno to bolo hrubé, ak za hrubé považujete vetu, pani kolegyňa, vám špeciálne hlasujem za toto hlasovanie. Bolo to so zvýšeným hlasom a s veľkou iróniou. Ak toto považujete za hrubosť, v poriadku, myslím si však, že treba vysvetliť, prečo som to práve kolegyni Muškovej povedal. Ona aj ja sa deklarujeme ako príslušníci ešte akéhosi iného klubu, nielen klubu HZDS alebo KDS, my teda klub nemáme, takejto straníckej príslušnosti. Ona aj ja sa deklarujeme ako príslušníci rímskokatolíckej cirkvi. A čím viacej to deklarujeme, tým je na nás väčšia zodpovednosť. A práve v takýchto veciach, keď ide o vec morálky, nemôžeme zlyhávať. Pani kolegyni Muškovej som takéto zlyhania práve v citlivých otázok vyčítal viacej ráz. A preto, že som to urobil najprv medzi štyrmi očami a potom v úzkom kruhu, dovolil som si to minule povedať aj takto nahlas. Myslím si, že jediný, kto mi to tu naozaj nemôže zazlievať, je ona, pretože v tom inom klube, nepolitickom, sme povolaní navzájom sa napomínať. „Nenapadol“ som iných príslušníkov, ktorí sa verejne deklarujú ako príslušníci rímskokatolíckej cirkvi, jednoducho preto, lebo doteraz som ich nenapomínal medzi štyrmi očami. Ale platí to pre všetkých, a preto to hovorím anonymne preto, že som to doteraz nehovoril zoči-voči tým, ktorí tu sú a ktorí vzhľadom na svoju politickú klubovú príslušnosť nesiahnu na tlačidlo, ktorí tu práve preto, že ide o takúto citlivú otázku, a klub by ich mal zaväzovať, nie sú. Sú veci, kde svojej zodpovednosti nemôžu uniknúť, kde jednoducho ich povinnosťou, nech sa to akokoľvek má odraziť na ich postavení na kandidátke, že sa musia hlasovania zúčastniť a hlasovať tak, ako im svedomie káže, majú dnes prakticky poslednú možnosť.